সিলেট সিটি কর্পোরেশন নির্বাচনে জোটের শরিকদের কর্মকাণ্ডে ক্ষুব্ধ বিএনপি। জোটের বৈঠকে বিএনপির মেয়র প্রার্থীকে ১৯ দলের সমর্থনের সিদ্ধান্ত হলেও তা মানছে না বেশ কয়েকটি দল। জোটের সিদ্ধান্ত উপেক্ষা করে লেবার পার্টি, বাংলাদেশ জাতীয় পার্টি-বিজেপি, ইসলামী ঐক্যজোট (একাংশ), জাতীয় গণতান্ত্রিক পার্টি-জাগপা ও ন্যাশনাল ডেমোক্রেটিক পার্টি-এনডিপির স্থানীয় নেতারা জামায়াতে ইসলামীর প্রার্থীর পক্ষে প্রচারে অংশ নিচ্ছেন। বিষয়টি এরই মধ্যে এসব দলের কেন্দ্রীয় নেতাদের নজরে আনা হলেও কোনো সুরাহা হয়নি। বিএনপি নেতারা ক্ষোভ প্রকাশ করে বলেন, এ ধরনের আচরণ জোটে ভুল বোঝাবুঝির সৃষ্টি করবে।